Unibuss-saken: Alle seks fikk fengselsstraff
De var tiltalt for grov korrupsjon mot Norges største busselskap, Oslo kommunes busselskap, Unibuss. Etter over en måneds retts-maraton i Unibuss-saken falt det dom i Oslo tingrett i ettermiddag. De tiltalte sto foran alvorlige tiltalepunkter og retten har dømt dem til fengsel i mange år. Her er dommen for de sentrale aktørene:Har i hovedsak to elementer: * 2 En sak hvor tidligere teknisk sjef i Norgesbuss og Unibuss, Nils Ellingsen, tidligere innkjøpssjef i Unibuss Erik Andersson og tidligere salgssjef i Man Norge, Dag Hagerup, er tiltalt for å ha mottatt/formidlet flere millioner kroner fra den tyske bussprodusenten Man i provisjon/bestikkelser. * 2 Den andre store saken er hvordan Ellingsen og Unibuss-sjef Helge Leite, ifølge tiltalen, fikk pusset opp boligene sine for over en million kroner hver, gjennom fiktivt regnskap som gjorde at Unibuss tok regningen. Entreprenøren som organiserte arbeidene er også tiltalt, sammen med en vaktmester i Unibuss. I tillegg er flere tiltalt for smøreturer og ulovlig leiebilbruk, samt ulovlig salg av busser. Tidligere teknisk sjef i Norgesbuss og senere Unibuss, Nils Ellingsen (61), var tiltalt for både å ha mottatt stor beløp fra den tyske bussprodusenten Man og for å ha vært sentral i organiseringen som gjorde at han og blant andre tidligere Unibuss-sjef Helge Leite fikk pusset opp boligene sine, med penger fra Unibuss. Han ble dømt til fem års og seks måneders ubetinget fengsel. - Jeg tar forbehold om at jeg bare har lest slutningen, men det er ingen tvil om at straffen er streng. Vi vil bruke ankefristen på 14 dager for vi vurdere anke. Vi må også se nærere på erstatningssiden, sier Ellingsens forsvarer, advokat Fredrik Sollie. Ellingsen er dømt til å betale fire millioner kroner i erstatning, dog i solidaransvar med andre dømte. Tidligere toppsjef i Unibuss,Helge B. Leite (61), måtte gå i skam etter at det blant annet ble avslørt at han har mottatt materialer og bygningstjenester til sin privatbolig i Oslo og til sin hytte på Ringkollen for vel en million kroner. Han ble dømt til 3,5 års ubetinget fengsel og må tilbakebetale 1.1 millioner kroner til Unibuss. - Vi reagerer på dette med tilbakebetaling, fordi det gjorde Leite lenge før dommen ble kjent, sier Leites forsvarer, advokat Christian C.F. Johansen. - Han har tilbakebetalt? - Ja, hele beløpet er tilbakebetalt. Når det gjelder dommen, mener vi den er streng, spesielt sett i lys av min klients erkjennelser. Så er det altså feil i den. Han har gjort opp for seg. Om den ankes må vi vurdere når vi har fått satt oss grundigere inn i dommen. Vi merker oss at en meddommer mente tre år var riktig straff, sier Johansen. Tidligere innkjøpsansvarlig Erik Ernst Andersson (70) i Unibuss-forleggeren Sporveisbussene var også tiltalt for å ha mottatt store beløp fra Man. Han ble dømt til ubetinget fengsel i fem år. - Vi har bare raskt lest dommen og tar den til etterretning. Straffen er streng. Vi vil vurdere anke innen fristens utløp om 14 dager, sier Anderssons forsvarer, advokat Heidi Yssen. Tidligere innkjøpsansvarlig Dag Hagerup (67) i Man Last og Buss AS i Oslo var tiltalt for å ha medvirket til utbetaling av «provisjoner» til Ellingsen og Andersson. Han ble dømt til ubetinget fengsel i fem år. Hans forsvarer, advokat Anne Christine Stoltz, sier til VG at Hagerup mener dommen er for streng. - Min klient er kjent med dommen som han mener er for streng i forhold til det han har gjort. Men det er for tidlig å ta stilling til anke. Vi må få lest dommen grundigere først, sier hun. Mann (51) fra Oslo var anleggsansvarlig i Unibuss og var tiltalt for å ha mottatt materialer og bygningsmessige tjenester på sin bolig i Oslo for 110 000 kroner og for å ha medvirket til tjenester Leite er tiltalt for å ha mottatt. Han ble dømt til ubetinget fengsel i ni måneder. Mann (59) fra Østlandet, som leder for et byggselskap, var han tiltalt for å ha gitt private tjenester til flere av de tiltalte i Unibuss, som skal ha blitt skjult i regnskapene. Han ble dømt til fengsel i fire år.VG rettet søkelyset mot uregelmessigheter i Unibuss utover på ettersommeren 2011, etter at en tysk avis omtalte at et norsk busselskap var involvert i korrupsjonssaken i tyske Man. Politiet fremmet etter hvert en rekke siktelser og Unibuss ble også rammet som selskap. En rekke andre involverte er tidligere dømt i mindre saker. De seks som nå har stått tiltalt i Oslo tingrett, er ansett for å være de hovedtiltalte. Flere av de seks har langt på vei erkjent flere av tiltalepunktene i sin forklaring i retten. Her er en oversikt over hovedpunktene i tiltalen: Nils Aksel Ellingsen, Saltnes Tiltalt for at han 31. juli 2002 mottok 162 800 euro i kontanter fra bussprodusenten Man, for å sikre bussleveranser til Norgesbuss. Han var da teknisk sjef/innkjøper av rutebusser i Norgesbuss (2000 til 2005). Tiltalt for at han 11. november 2005 mottok 401 310 euro i kontanter i forbindelse med at Man fikk avtale om å levere busser til Sporveisbussene. Han var da teknisk sjef i Sporveisbussene/Unibus (2005 til 2011). Tiltalt for i perioden 2006 til 2011 å ha mottatt materialer/tjenester til sin privatbolig i Saltnes verdt 1 580 000 kroner fra et byggselskap på Østlandet som leverte tjenester til Sporveisbussene/Oslo Sporveier/Unibuss. Tiltalt for mellom 2009 og 2011 å ha mottatt fordeler for 368 000 kroner fra et bilskadeselskap, i forbindelse med at han fikk kjøpe busser fra Unibuss. Tiltalt for å ha medvirket til de tjenestene Leite er tiltalt for å ha mottatt, samt smøreturer. Totalt 6,79 millioner kroner. Erik Ernst Andersson, Oslo Tiltalt for ved fem anledninger å ha mottatt 396 102 euro i kontanter fra Man, for å sikre leveranser av busser til Sporveisbussene/Oslo Sporveier. Handlingene var skjult for arbeidsgiver, står det i tiltalen. Han var da innkjøper av rutebusser til Unibuss-forløperen Sporveisbussene (1997 til 2005). Tiltalt for å ha gitt Nils Ellingsen verdier for 368 000 kroner fra 2009 til 2011 fra hans selskap Økern bilskadesenter. Totalt: 3,7 millioner kroner. Dag Hagerup (67), Saltnes Tiltalt for å ha tilbudt/medvirket til utbetaling av «provisjoner» på til sammen 306 842 euro fra 2002 til 2003 og 653 370 euro mellom 2003 og 2006 til Ellingsen og Andersson. I tiltalen står det at han medvirket til at provisjoner ble innarbeidet i tilbudene. Ifølge tiltalen mottok han 153 421 euro fra Andersson og Ellingsen. Representerte Man Last og Buss AS. Helge Bernhard Leite (61), Oslo Tiltalt for å ha mottatt materialer og bygningstjenester til sin privatbolig i Saturnveien i Oslo og til sin hytte på Ringkollen, for til sammen 1 109 000 kroner fra et byggselskap på Østlandet. Han var da administrerende direktør i Unibuss (2006 til 2011). Han er også tiltalt for flere smøreturer og for å ha disponert leiebil som andre selskap har betalt. Totalt: 1,18 millioner kroner. Mann (51), Oslo Tiltalt for i 2007 - 2008 å ha mottatt materialer og bygningsmessige tjenester på sin bolig i Oslo for 110 000 kroner fra et byggselskap fra Østlandet. Han var da ansatt i Unibuss som anleggsansvarlig. Tiltalt for å ha medvirket til de tjenestene Leite er tiltalt for å ha mottatt fra byggselskapet, hvor han er tiltalt sammen med Ellingsen for feilfakturering av 575 875 kroner, samt to smøreturer. Mann (59), Østlandet Tiltalt, som leder for et byggselskap, for å ha gitt private tjenester til flere av de tiltalte i Unibuss, som skal ha blitt skjult i regnskapene. Tiltalt for, i 2010, å ha medvirket til å sende inn fiktive og/eller overfakturerte fakturaer på til sammen minst 558 875 kroner, til Unibuss.
I dag ble de seks hovedtiltalte i Unibuss-saken dømt til lange fengselsstraffer.